Ich, Hiltpolt Bruͦder, schultheisse ze Waltzhuͦt, ✳ tuͦn kunt allen den, die disen brief an sehent odˀ hoͤrent lesen, und vˀgich, ✳ das ich offenlich ze gerichte sasse ze Waltzhuͦt in der stat an offennˀ,
fryen strasse ✳ an der aller dùrlùchten, hocherbornˀ fùrsten ✳ stat, minˀ gnedigen hˀren, der hˀzogen von Oͤstˀrich, ✳ und kament da fùr mich in gerichte ✳ Uͦlrich der Keller
von Waltzhuͦt, ✳ phruͦnder ✳ des gotzhuses ze Kùngsvelden, Sant Claren ordens, in Costentzˀ bystuͦm gelegen, ✳ ze einem teile, ✳ und ze dem andren teile der bescheiden
Walther Moshein, burgˀ ze Brugg, ✳ in namen und an stat ✳ minˀ gnedigˀ froͧwen, ✳ der eptischin, und des gotzhuses gemeinlichen ze Kùngsvelte ✳ als iro gewissˀ
botte in disˀ nachgeschribenˀ sache, ✳ und staltent sich ze beiden teilen vor mir in gericht mit fùrsprechen. ✳ und offnote der egen̄ Uͦlrich Keller mit fùrsprechen,
das er von rechtˀ bekantnust und von sundˀn trùwen und gnaden, so im die egen̄ ✳ dù eptischin und der convent ze Kùngsvelde ✳ da her vil jaren getan hettin
und von hin noch wol tuͦn moͤchtin, ✳ den selben minen froͧwen, ✳ der eptischin und dem convent gemeinlichen ze Kùngsveld, ✳ machen, ✳ fuͤgen ✳ und ordenon woͤlti
alles sin guͦt, ligendes und varendes, ✳ das er des tags hetti und hie nach jemˀ gewunne, ✳ wie guͦt geheissen und genant wˀe ,✳ wa ✳ odˀ an welhen stetten es
gelegen wˀe, und batt im ze ervarnde an einer urteild, ob er das tuͦn moͤcht ✳ odˀ wie er es tuͦn soͤlti, ✳ das es kraftbˀ wˀe nu und hie nach und oͧch recht
wˀe, ✳ und batt im oͧch da bi an dˀ selben urteild ze ervarnde, ✳ ob er das gemechte und das fuͤgen ✳ wol tuͦn moͤchti ✳ an des obgen̄ Walthˀs Mosheins hant,
✳ den oͧch die obgen̄ ✳ die eptischin und dˀ convent ✳ dar umb ✳ fùr gericht gesant hettin, ✳ als oͧch dˀo dˀ selbe Walthˀ Moͤsin offnote und vˀjach, ✳ das er dar umb
an dˀ obgen̄ minˀ froͧwen stat gemeinlichen ✳ da wˀe, ✳ ze iren handen ✳ das gemechte uff ze nemende. ✳ und da bi, do batt im dˀ obgen̄ Walthˀ Moͤsin
an dˀ selben urteild ze ervarnde, ✳ ob er das gemechte wol ✳ an dˀ egen̄ sinˀ froͧwen stat, dˀ eptischin und des conventes, wff nemen moͤchti, ✳ das es
kraft hetti und oͧch recht nu und hie nach. ✳ dar umb fragte ich ✳ und wart oͧch erteilet nach minˀ frage mit gesamnotˀ urteild uff den eid nach
rede und widˀ rede, sid der obgen̄ Uͦlrich Keller ✳ da vorgericht stuͤnde gesunt libes und siner sinnen, ✳ als er offnote, ✳ und oͧch das gemechte also
machen und fuͤgen woͤltin ✳ den egen̄ minen froͤwen, ✳ und oͧch ✳ der egen̄ Walthˀ Moͤsin da stuͤndi an dˀ selben minˀ froͧwen stat und oͧch das gemechte
ze iren handen uff nemen woͤlti, ✳ das der Kellˀ das mit sinr hant wol uff geben, ✳ machen ✳ und fuͤgen moͤchti ✳ und das es oͧch der egen̄ Walther
Moͤsin ✳ an minˀ froͧwen stat und ze iren handen wol uff nemen moͤchti. do das alles urteild gab, ✳ do stuͦnd der egen̄ Uͦlrich der Keller dar
und machte und fuͤgte ✳ dem egen̄ Walther Moͤsin ✳ an sin hant ✳ ze der egen̄ minˀ froͧwen hant und an ir stat alles sin guͦt, ligentz und varentz,
wie guͤt geheissen und genant ist, ✳ wa oder an welhen stetten es gelegen ist, fùr sich und alle sin erben, ✳ und nam oͧch dˀ egen̄ Walthˀ Moͤsin das
gemechte ✳ also uff ✳ an dˀ egen̄ minˀ froͧwen stat und ze iren handen. und geschach dis alles mit aller der sicherheit, worten und werken, so
deheins wegs hier zuͦ gehorte nach recht und nach guͦtˀ gewonheit dˀ stat ze Waltzhuͦt, und wart oͧch erteilt uff den eid, das es billich und
von recht nu und hie nach krafttber sin soͤlle. dis dinges sint gezùge: Petˀ Fridrich, ✳ Ruͦdolf Notstein, Johans Notstein genant Wolf,
Burkart Kyburgˀ, Claus Roto, Johans von Grasoͤwe, Chuͦntzman Hˀman, Johans Urribold, Heinrich undˀm Buͤl ✳ und Arnolt Bidˀman, burgˀe
ze Waltzhuͦt, und andˀ erbˀ lùten vil. ✳ ✳ hier ûbˀ ze warem und offennem ûrkûnde allˀ vorgeschribenˀ dingen, ✳ so hant wir, der obgenant
schulth̄ und dˀ rat von Waltzhuͦt, unser stat ingesigel ✳ offenlich gehenket an disen brief von beidˀ teile ernstlichˀ bett wegen und oͧch
dar umb, wan es mit urteild erteilt wart, das wir es tuͦn soͤltin. diser brief ist geben am nechsten samstag vor sant Margarethen
tag in dem jare, do man zalte von Cristus gebùrte drùzehenhundtˀ und sibenzig jar, ✳ dar nach in dem andˀn jare. ✳ ✳ Sy ✳